CELEX: 32013D0448
Language: el
Date: 2013-09-05 00:00:00
Title: 2013/448/ΕΕ: Απόφαση της Επιτροπής, της 5ης Σεπτεμβρίου 2013 , σχετικά με τα εθνικά μέτρα εφαρμογής για τη μεταβατική δωρεάν κατανομή των δικαιωμάτων εκπομπής αερίων θερμοκηπίου σύμφωνα με το άρθρο 11 παράγραφος 3 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2013) 5666]  Κείμενο που παρουσιάζει ενδιαφέρον για τον ΕΟΧ

7.9.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 240/27
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 5ης Σεπτεμβρίου 2013
   σχετικά με τα εθνικά μέτρα εφαρμογής για τη μεταβατική δωρεάν κατανομή των δικαιωμάτων εκπομπής αερίων θερμοκηπίου σύμφωνα με το άρθρο 11 παράγραφος 3 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό C(2013) 5666]
   (Κείμενο που παρουσιάζει ενδιαφέρον για τον ΕΟΧ)
   (2013/448/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως τα άρθρα 10α και 11,
   Εκτιμώντας τα ακόλουθα:
   
               (1)
            
            
               Ο πλειστηριασμός αποτελεί τον κανόνα για την κατανομή των δικαιωμάτων εκπομπής από το 2013 και μετά όσον αφορά τους φορείς εκμετάλλευσης των εγκαταστάσεων, στο πλαίσιο του συστήματος εμπορίας δικαιωμάτων εκπομπής της Ένωσης (ΣΕΔΕ της ΕΕ). Ωστόσο, οι επιλέξιμοι φορείς εκμετάλλευσης θα συνεχίσουν να λαμβάνουν δωρεάν δικαιώματα από το 2013 έως το 2020. Η ποσότητα των δικαιωμάτων που λαμβάνει καθένας από αυτούς τους φορείς εκμετάλλευσης καθορίζεται βάσει των εναρμονισμένων ενωσιακών κανόνων οι οποίοι προβλέπονται στην οδηγία 2003/87/ΕΚ και στην απόφαση 2011/278/ΕΕ της Επιτροπής (2).
            
         
               (2)
            
            
               Τα κράτη μέλη έπρεπε να διαβιβάσουν στην Επιτροπή έως τις 30 Σεπτεμβρίου 2011 τα εθνικά μέτρα εφαρμογής τους (ΕΜΕ), στα οποία συγκαταλέγονταν, ανάμεσα σε άλλα υποχρεωτικά στοιχεία, κατάλογος των εγκαταστάσεων που υπάγονται στην οδηγία 2003/87/ΕΚ εντός της επικράτειάς τους, καθώς και η προκαταρκτική ποσότητα των δωρεάν δικαιωμάτων που πρόκειται να κατανεμηθούν από το 2013 έως το 2020 και τα οποία υπολογίζονται με βάση τους εναρμονισμένους ενωσιακούς κανόνες.
            
         
               (3)
            
            
               Το άρθρο 18 της πράξης για τους όρους προσχώρησης της Δημοκρατίας της Κροατίας και τις προσαρμογές της Συνθήκης για την Ευρωπαϊκή Ένωση, της Συνθήκης για τη λειτουργία της Ευρωπαϊκής Ένωσης και της Συνθήκης για την ίδρυση της Ευρωπαϊκής Κοινότητας Ατομικής Ενέργειας (3) προβλέπει τα μεταβατικά μέτρα που θα εφαρμοστούν σε σχέση με την Κροατία, τα οποία ορίζονται στο παράρτημα V της εν λόγω πράξης. Σύμφωνα με το σημείο 10 του εν λόγω παραρτήματος V, η Κροατία πρέπει να εξασφαλίσει τη συμμόρφωση των φορέων εκμετάλλευσης με την οδηγία 2003/87/ΕΚ για ολόκληρο το 2013. Ομοίως, οι φορείς εκμετάλλευσης των επιλέξιμων εγκαταστάσεων λαμβάνουν δωρεάν κατανομή για ολόκληρο το 2013, προκειμένου να καταστεί δυνατή η πλήρης συμμόρφωσή τους με το ΣΕΔΕ της ΕΕ και την αρχή της ετήσιας παρακολούθησης, αναφοράς και επαλήθευσης των εκπομπών, καθώς και την εκχώρηση των δικαιωμάτων εκπομπής. Ως εκ τούτου, η Κροατία υπέβαλε στην Επιτροπή τα ΕΜΕ σύμφωνα με το άρθρο 11 παράγραφος 1 της οδηγίας 2003/87/ΕΚ και το άρθρο 15 παράγραφος 1 της απόφασης 2011/278/ΕΕ.
            
         
               (4)
            
            
               Για να διασφαλιστεί η ποιότητα και η συγκρισιμότητα των δεδομένων, η Επιτροπή παρείχε ένα ηλεκτρονικό πρότυπο για την υποβολή των ΕΜΕ. Όλα τα κράτη μέλη παρείχαν σ’ αυτήν ή σε παρόμοια μορφή κατάλογο των εγκαταστάσεων, πίνακα που περιλαμβάνει όλα τα σχετικά δεδομένα ανά εγκατάσταση και μεθοδολογική έκθεση που προσδιορίζει τη μέθοδο συλλογής δεδομένων την οποία ακολούθησαν οι αρχές των κρατών μελών.
            
         
               (5)
            
            
               Λόγω του ευρέος φάσματος των υποβληθέντων στοιχείων και δεδομένων, η Επιτροπή προέβη πρώτα σε ανάλυση της πληρότητας όλων των ΕΜΕ. Στις περιπτώσεις όπου η Επιτροπή διαπίστωσε ότι τα υποβληθέντα στοιχεία ήταν ελλιπή, ζήτησε πρόσθετα στοιχεία από τα αντίστοιχα κράτη μέλη. Σε απάντηση προς αυτές τις αιτήσεις, οι αρμόδιες αρχές υπέβαλαν πρόσθετα σχετικά στοιχεία προκειμένου να συμπληρώσουν τα υποβληθέντα ΕΜΕ.
            
         
               (6)
            
            
               Στη συνέχεια, τα ΕΜΕ, στα οποία περιλαμβάνονται οι προκαταρκτικές συνολικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν από το 2013 έως το 2020, αξιολογήθηκαν σε σχέση με τα κριτήρια που περιέχονται στην οδηγία 2003/87/ΕΚ, και ιδίως στο άρθρο 10α, καθώς και στην απόφαση 2011/278/ΕΕ, λαμβάνοντας υπόψη τα έγγραφα καθοδήγησης προς τα κράτη μέλη τα οποία ενέκρινε η επιτροπή κλιματικής αλλαγής στις 14 Απριλίου 2011. Ανάλογα με την περίπτωση, ελήφθησαν υπόψη οι κατευθυντήριες γραμμές σχετικά με την ερμηνεία του παραρτήματος I της οδηγίας 2003/87/ΕΚ.
            
         
               (7)
            
            
               Η Επιτροπή πραγματοποίησε μια αξιολόγηση σε βάθος όσον αφορά τη συμμόρφωση των ΕΜΕ για κάθε επιμέρους κράτος μέλος. Στο πλαίσιο αυτής της ενδελεχούς αξιολόγησης, η Επιτροπή ανέλυσε κατά πόσον τα δεδομένα συμφωνούσαν μεταξύ τους, καθώς και με τους εναρμονισμένους κανόνες κατανομής. Αρχικά, η Επιτροπή εξέτασε την επιλεξιμότητα των εγκαταστάσεων για δωρεάν κατανομή, τη διαίρεση των εγκαταστάσεων σε υποεγκαταστάσεις και τα όριά τους. Στη συνέχεια, η Επιτροπή ανέλυσε κατά πόσον εφαρμόζονται οι ορθές τιμές των δεικτών αναφοράς στις αντίστοιχες υποεγκαταστάσεις. Δεδομένου ότι για τις υποεγκαταστάσεις δείκτη αναφοράς προϊόντος η απόφαση 2011/278/ΕΕ προβλέπει, κατά κανόνα, έναν δείκτη αναφοράς για κάθε προϊόν, η Επιτροπή έδωσε ιδιαίτερη προσοχή στην εφαρμογή της τιμής του δείκτη αναφοράς στο τελικό προϊόν το οποίο παράγεται σύμφωνα με τον ορισμό προϊόντος και τα όρια συστήματος που ορίζονται στο παράρτημα I της απόφασης 2011/278/ΕΕ. Επιπλέον, δεδομένης της σημαντικής επίδρασης όσον αφορά τις κατανομές, η Επιτροπή ανέλυσε λεπτομερώς τον υπολογισμό των ιστορικών επιπέδων δραστηριότητας των εγκαταστάσεων, περιπτώσεις σημαντικών μεταβολών της παραγωγικής ικανότητας κατά την περίοδο αναφοράς, καθώς και περιπτώσεις εγκαταστάσεων που ξεκίνησαν τη λειτουργία τους κατά την περίοδο αναφοράς, τον υπολογισμό του προκαταρκτικού αριθμού δικαιωμάτων εκπομπής που πρόκειται να κατανεμηθούν δωρεάν, λαμβανομένης υπόψη της ανταλλαξιμότητας καυσίμου και ηλεκτρικής ενέργειας, τον κίνδυνο διαρροής άνθρακα, καθώς και τις εξαγωγές θερμότητας σε νοικοκυριά. Περαιτέρω στατιστικές αναλύσεις και έλεγχοι ευλογοφάνειας με χρήση δεικτών όπως, για παράδειγμα, της προτεινόμενης κατανομής ανά ιστορικό επίπεδο δραστηριότητας σε σύγκριση με τις τιμές των δεικτών αναφοράς ή του ιστορικού επιπέδου δραστηριότητας σε σύγκριση με την παραγωγική ικανότητα, βοήθησαν στον εντοπισμό πρόσθετων δυνητικών ατασθαλιών ως προς την εφαρμογή των εναρμονισμένων κανόνων κατανομής.
            
         
               (8)
            
            
               Με βάση τα αποτελέσματα αυτής της αξιολόγησης, η Επιτροπή πραγματοποίησε ενδελεχή αξιολόγηση των εγκαταστάσεων στις οποίες εντοπίστηκαν δυνητικές ατασθαλίες ως προς την εφαρμογή των εναρμονισμένων κανόνων κατανομής, ζητώντας περαιτέρω διευκρινίσεις από τις αρμόδιες αρχές του αντίστοιχου κράτους μέλους.
            
         
               (9)
            
            
               Σύμφωνα με τα αποτελέσματα αυτής της αξιολόγησης συμμόρφωσης, η Επιτροπή θεωρεί ότι τα ΕΜΕ του Βελγίου, της Βουλγαρίας, της Δανίας, της Εσθονίας, της Ιρλανδίας, της Ελλάδας, της Ισπανίας, της Γαλλίας, της Κροατίας, της Ιταλίας, της Κύπρου, της Λετονίας, της Λιθουανίας, του Λουξεμβούργου, της Ουγγαρίας, της Μάλτας, των Κάτω Χωρών, της Αυστρίας, της Πολωνίας, της Πορτογαλίας, της Ρουμανίας, της Σλοβενίας, της Σλοβακίας, της Φινλανδίας, της Σουηδίας και του Ηνωμένου Βασιλείου είναι συμβατά με την οδηγία 2003/87/ΕΚ και την απόφαση 2011/278/ΕΕ. Οι εγκαταστάσεις που περιλαμβάνονταν στα ΕΜΕ αυτών των κρατών μελών κρίθηκαν επιλέξιμες για δωρεάν κατανομή, ενώ δεν εντοπίστηκε καμία αναντιστοιχία όσον αφορά τις προκαταρκτικές συνολικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν και τις οποίες πρότεινε καθένα από αυτά τα κράτη μέλη.
            
         
               (10)
            
            
               Σύμφωνα, ωστόσο, με τα αποτελέσματα της αξιολόγησης, η Επιτροπή θεωρεί ότι ορισμένα σημεία των ΕΜΕ που υποβλήθηκαν από την Τσεχική Δημοκρατία και τη Γερμανία είναι ασύμβατα με τα κριτήρια που περιέχονται στην οδηγία 2003/87/ΕΚ και την απόφαση 2011/278/ΕΕ, λαμβάνοντας υπόψη τα έγγραφα καθοδήγησης προς τα κράτη μέλη τα οποία ενέκρινε η επιτροπή κλιματικής αλλαγής στις 14 Απριλίου 2011.
            
         
               (11)
            
            
               Η Επιτροπή σημειώνει ότι η Γερμανία έχει προτείνει την αύξηση του επιπέδου δωρεάν κατανομής όσον αφορά τα δικαιώματα εκπομπής σε 7 εγκαταστάσεις, καθώς θεωρεί ότι με αυτόν τον τρόπο θα αποφεύγονταν περιττές δυσκολίες. Σύμφωνα με το άρθρο 10α της οδηγίας 2003/87/ΕΚ και την απόφαση 2011/278/ΕΕ, οι προκαταρκτικές ποσότητες προς δωρεάν κατανομή οι οποίες πρέπει να υποβάλλονται ως μέρος των ΕΜΕ υπολογίζονται βάσει εναρμονισμένων ενωσιακών κανόνων. Η απόφαση 2011/278/ΕΕ δεν προβλέπει την προσαρμογή που επιθυμεί να πραγματοποιήσει η Γερμανία βάσει του άρθρου 9 παράγραφος 5 του γερμανικού νόμου περί εμπορίας εκπομπών αερίων θερμοκηπίου — TEHG της 28ης Ιουλίου 2011. Ενώ, έως το 2012, η οργάνωση της δωρεάν κατανομής των δικαιωμάτων εκπομπής γινόταν σε εθνικό επίπεδο, για την περίοδο από το 2013 και μετά ο νομοθέτης θέσπισε σε διεθνή κλίμακα πλήρως εναρμονισμένους κανόνες για τη δωρεάν κατανομή σε εγκαταστάσεις, προκειμένου όλες οι εγκαταστάσεις να αντιμετωπίζονται με τον ίδιο τρόπο. Τυχόν μονομερής αλλαγή στις προκαταρκτικές ποσότητες προς δωρεάν κατανομή, ο υπολογισμός των οποίων γίνεται από τα κράτη μέλη βάσει της απόφασης 2011/278/ΕΕ, θα υπονόμευε αυτή την εναρμονισμένη προσέγγιση. Η Γερμανία δεν απέδειξε ότι η κατανομή για τις υπόψη εγκαταστάσεις, η οποία υπολογίστηκε βάσει της απόφασης 2011/278/ΕΕ, ήταν προδήλως ακατάλληλη σε σχέση με τον προς επίτευξη στόχο της πλήρους εναρμόνισης των κατανομών. Η εκχώρηση επιπλέον δωρεάν δικαιωμάτων σε κάποιες εγκαταστάσεις θα οδηγούσε ή θα κινδύνευε να οδηγήσει σε στρέβλωση του ανταγωνισμού και θα είχε διασυνοριακές επιπτώσεις, δεδομένης της εμπορίας σε επίπεδο ΕΕ που πραγματοποιείται σε όλους τους τομείς οι οποίοι καλύπτονται από την οδηγία 2003/87/ΕΚ. Βάσει της αρχής της ίσης μεταχείρισης εγκαταστάσεων που υπάγονται στο ΣΕΔΕ της ΕΕ και κρατών μελών, η Επιτροπή κρίνει ως εκ τούτου ότι οφείλει να εγείρει αντιρρήσεις ως προς τις προκαταρκτικές ποσότητες προς δωρεάν κατανομή σε ορισμένες εγκαταστάσεις οι οποίες περιέχονται στα γερμανικά ΕΜΕ και περιλαμβάνονται στο παράρτημα I σημείο Α.
            
         
               (12)
            
            
               Η Επιτροπή κρίνει ότι τα ΕΜΕ που προτείνονται από τη Γερμανία αντιβαίνουν επίσης στην απόφαση 2011/278/ΕΕ, καθώς η εφαρμογή του δείκτη αναφοράς προϊόντος για θερμό μέταλλο στις περιπτώσεις που αναφέρονται στο παράρτημα I σημείο Β της παρούσας απόφασης δεν συμφωνεί με τους σχετικούς κανόνες. Σχετικά με αυτό το θέμα, η Επιτροπή παρατηρεί ότι στα γερμανικά ΕΜΕ, σε περιπτώσεις διαδικασιών παραγωγής χάλυβα μέσω καμίνων βασικού οξυγόνου (basic oxygen furnace – BOF), και όπου το θερμό μέταλλο από την υψικάμινο δεν μετατρέπεται σε χάλυβα εντός της ίδιας εγκατάστασης, αλλά εξάγεται για περαιτέρω επεξεργασία, δεν παρέχεται δωρεάν κατανομή δικαιωμάτων εκπομπής στον φορέα εκμετάλλευσης της εγκατάστασης με την υψικάμινο για την παραγωγή του θερμού μετάλλου. Αντ’ αυτού, η δωρεάν κατανομή παρέχεται στην εγκατάσταση όπου λαμβάνει χώρα η επεξεργασία του χάλυβα.
            
         
               (13)
            
            
               Η Επιτροπή σημειώνει ότι, για τους σκοπούς της κατανομής δικαιωμάτων εκπομπής, έχουν οριστεί δείκτες αναφοράς προϊόντων στην απόφαση 2011/278/ΕΕ, λαμβάνοντας υπόψη τους ορισμούς προϊόντων και την πολυπλοκότητα των διεργασιών παραγωγής, οι οποίοι επιτρέπουν την επαλήθευση των δεδομένων παραγωγής και την ενιαία εφαρμογή των δεικτών αναφοράς προϊόντος σε ολόκληρη την Ένωση. Για την εφαρμογή των δεικτών αναφοράς προϊόντος, οι εγκαταστάσεις διαιρούνται σε υποεγκαταστάσεις, όπου η υποεγκατάσταση δείκτη αναφοράς προϊόντος ορίζεται ως οι εισροές, οι εκροές και οι αντίστοιχες εκπομπές που σχετίζονται με την παραγωγή ενός προϊόντος για το οποίο καθορίζεται δείκτης αναφοράς στο παράρτημα I της απόφασης 2011/278/ΕΕ. Επομένως, οι δείκτες αναφοράς καθορίζονται για προϊόντα και όχι για διεργασίες. Ως εκ τούτου, έχει καθοριστεί ένας δείκτης αναφοράς για το θερμό μέταλλο, με το εν λόγω προϊόν να ορίζεται ως ρευστός σίδηρος κορεσμένος με άνθρακα για περαιτέρω επεξεργασία. Το γεγονός ότι τα όρια συστήματος για τον δείκτη αναφοράς του θερμού μετάλλου τα οποία ορίζονται στο παράρτημα I της απόφασης 2011/278/ΕΕ περιλαμβάνουν την BOF, δεν μπορεί να επιτρέπει στα κράτη μέλη να παραβλέπουν την υποχρέωση πραγματοποίησης κατανομών σε ό,τι αφορά την παραγωγή ενός συγκεκριμένου προϊόντος. Η άποψη αυτή ενισχύεται από το γεγονός ότι οι τιμές των δεικτών αναφοράς θα πρέπει να καλύπτουν όλες τις άμεσες εκπομπές που σχετίζονται με την παραγωγή. Ωστόσο, οι εκπομπές προκαλούνται κυρίως από την παραγωγή θερμού μετάλλου στην υψικάμινο, ενώ η διεργασία της μετατροπής του θερμού μετάλλου σε χάλυβα στον μετατροπέα BOF παράγει σχετικά χαμηλές εκπομπές. Κατά συνέπεια, η τιμή του δείκτη αναφοράς θα ήταν πολύ χαμηλότερη, εάν κάλυπτε και τις εγκαταστάσεις που εισάγουν θερμό μέταλλο και το μετατρέπουν σε χάλυβα στον μετατροπέα BOF. Επιπλέον, με βάση το συνολικό σύστημα κατανομής που θεσπίζεται με την απόφαση 2011/278/ΕΕ, ιδίως σε ό,τι αφορά τους κανόνες για σημαντικές μεταβολές της παραγωγικής ικανότητας, η κατανομή που προτείνεται από τη Γερμανία δεν μπορεί να θεωρηθεί σύμφωνη. Ως εκ τούτου, η Επιτροπή κρίνει ότι, λόγω της απουσίας αντίστοιχης υποεγκατάστασης η οποία θα επέτρεπε τον καθορισμό της κατανομής σύμφωνα με το άρθρο 10 της απόφασης 2011/278/ΕΕ, οι εγκαταστάσεις που εισάγουν θερμό μέταλλο για περαιτέρω επεξεργασία δεν μπορούν να θεωρηθούν επιλέξιμες για την εκχώρηση δωρεάν κατανομής βάσει του δείκτη αναφοράς θερμού μετάλλου όσον αφορά την εισαγόμενη ποσότητα θερμού μετάλλου. Κατά συνέπεια, η Επιτροπή εγείρει αντιρρήσεις ως προς τις προκαταρκτικές συνολικές ετήσιες ποσότητες προς δωρεάν κατανομή οι οποίες περιλαμβάνονται στο παράρτημα I σημείο Β της παρούσας απόφασης.
            
         
               (14)
            
            
               Σε ό,τι αφορά την εφαρμογή του δείκτη αναφοράς για το θερμό μέταλλο στα ΕΜΕ που προτείνονται από την Τσεχική Δημοκρατία, η Επιτροπή σημειώνει ότι η κατανομή στην εγκατάσταση που αναφέρεται στο σημείο Γ με το αναγνωριστικό CZ-existing-CZ-73-CZ-0134-11/M δεν ανταποκρίνεται στο γινόμενο της τιμής του δείκτη αναφοράς θερμού μετάλλου επί το αντίστοιχο ιστορικό επίπεδο δραστηριότητας που σχετίζεται με προϊόν και, ως εκ τούτου, δεν συμφωνεί με το άρθρο 10 παράγραφος 2 στοιχείο α) της απόφασης 2011/278/ΕΕ. Κατά συνέπεια, η Επιτροπή εγείρει αντιρρήσεις ως προς την κατανομή στην εν λόγω εγκατάσταση έως ότου διορθωθεί αυτό το σφάλμα. Επιπλέον, η Επιτροπή σημειώνει ότι η κατανομή στην εγκατάσταση που αναφέρεται στο σημείο Γ με το αναγνωριστικό CZ-existing-CZ-52-CZ-0102-05 λαμβάνει υπόψη διεργασίες που καλύπτονται από τα όρια συστήματος για τον δείκτη αναφοράς του θερμού μετάλλου. Η εγκατάσταση αυτή, ωστόσο, δεν παράγει, αλλά εισάγει θερμό μέταλλο. Λόγω της απουσίας παραγωγής θερμού μετάλλου στην εγκατάσταση με το αναγνωριστικό CZ-existing-CZ-52-CZ-0102-05 και, ως εκ τούτου, της απουσίας αντίστοιχης υποεγκατάστασης δείκτη αναφοράς προϊόντος η οποία θα επέτρεπε τον καθορισμό της κατανομής σύμφωνα με το άρθρο 10 της απόφασης 2011/278/ΕΕ, η προτεινόμενη κατανομή δεν συμφωνεί με τους κανόνες κατανομής και ενδέχεται να οδηγήσει σε διπλή προσμέτρηση. Κατά συνέπεια, η Επιτροπή εγείρει αντιρρήσεις ως προς την κατανομή στις εγκαταστάσεις που αναφέρονται στο παράρτημα I σημείο Γ της παρούσας απόφασης.
            
         
               (15)
            
            
               Η Επιτροπή σημειώνει ότι οι εγκαταστάσεις που αναφέρονται στο παράρτημα I σημείο Δ της παρούσας απόφασης λαμβάνουν κατανομή βάσει μιας υποεγκατάστασης εκπομπών διεργασίας για την παραγωγή ψευδαργύρου στην υψικάμινο και σχετικές διεργασίες. Στο πλαίσιο αυτό, η Επιτροπή σημειώνει ότι οι εκπομπές που καλύπτονται από την υποεγκατάσταση εκπομπών διεργασίας καλύπτονται ήδη από την υποεγκατάσταση δείκτη αναφοράς προϊόντος για θερμό μέταλλο βάσει της οποίας λαμβάνει επίσης κατανομή μία από τις εγκαταστάσεις και, επομένως, προσμετρώνται διπλά. Η υποεγκατάσταση δείκτη αναφοράς προϊόντος για θερμό μέταλλο καλύπτει σαφώς τις εισροές, τις εκροές και τις αντίστοιχες εκπομπές που σχετίζονται με την παραγωγή θερμού μετάλλου στην υψικάμινο και όλες τις σχετικές διεργασίες, όπως αυτές ορίζονται στο παράρτημα I της απόφασης 2011/278/ΕΕ, συμπεριλαμβανομένης της επεξεργασίας σκωρίας. Επομένως, τα ΕΜΕ που προτείνονται από τη Γερμανία αντιβαίνουν σαφώς στο άρθρο 10 παράγραφος 8 της απόφασης 2011/278/ΕΕ και στην υποχρέωση να αποφεύγεται η διπλή προσμέτρηση των εκπομπών, καθώς ορισμένες εκπομπές προσμετρώνται διπλά στην κατανομή για αυτές τις εγκαταστάσεις. Κατά συνέπεια, η Επιτροπή εγείρει αντιρρήσεις ως προς την κατανομή σ’ αυτές τις εγκαταστάσεις βάσει μιας υποεγκατάστασης εκπομπών διεργασίας για την παραγωγή ψευδαργύρου στην υψικάμινο και σχετικές διεργασίες.
            
         
               (16)
            
            
               Η Επιτροπή σημειώνει επίσης ότι ο κατάλογος των εγκαταστάσεων που περιέχεται στα γερμανικά ΕΜΕ είναι ελλιπής και, κατά συνέπεια, αντιβαίνει στο άρθρο 11 παράγραφος 1 της οδηγίας 2003/87/ΕΚ. Ο κατάλογος αυτός δεν περιλαμβάνει τις εγκαταστάσεις που παράγουν πολυμερή, και ιδίως τα S-PVC και E-PVC, καθώς και το μονομερές βινυλοχλωρίδιο (VCM), με τις ποσότητες των δικαιωμάτων που προορίζονται να κατανεμηθούν σε καθεμία από αυτές τις εγκαταστάσεις οι οποίες βρίσκονται εντός της γερμανικής επικράτειας, για τις οποίες ισχύει η εν λόγω οδηγία και οι οποίες αναφέρονται στο άρθρο 5.1 των κατευθυντήριων γραμμών σχετικά με την ερμηνεία του παραρτήματος I της οδηγίας 2003/87/ΕΚ, τις οποίες ενέκρινε η επιτροπή κλιματικής αλλαγής στις 18 Μαρτίου 2010. Σχετικά με αυτό το θέμα, η Επιτροπή γνωρίζει την άποψη που προέβαλε η Γερμανία, σύμφωνα με την οποία η παραγωγή πολυμερών, και ιδίως των S-PVC και E-PVC, καθώς και του μονομερούς βινυλοχλωριδίου (VCM), δεν καλύπτεται από το παράρτημα I της οδηγίας 2003/87/ΕΚ. Η Επιτροπή θεωρεί ότι τα πολυμερή, συμπεριλαμβανομένων των S-PVC, E-PVC και VCM, πληρούν τον ορισμό της αντίστοιχης δραστηριότητας (παραγωγή χύδην οργανικών χημικών ουσιών) που περιέχεται στο παράρτημα I της οδηγίας 2003/87/ΕΚ. Ως εκ τούτου, σε στενή συνεργασία με τα κράτη μέλη και τους ενδιαφερόμενους βιομηχανικούς κλάδους, συνάχθηκαν αντίστοιχοι δείκτες αναφοράς προϊόντος για τα S-PVC και E-PVC, καθώς και για το VCM, οι οποίοι ορίζονται στο παράρτημα I της απόφασης 2011/278/ΕΕ.
            
         
               (17)
            
            
               Η Επιτροπή σημειώνει ότι το γεγονός ότι ο γερμανικός κατάλογος εγκαταστάσεων είναι ελλιπής έχει αδικαιολόγητες επιπτώσεις ως προς την κατανομή με βάση την υποεγκατάσταση δείκτη αναφοράς θερμότητας όσον αφορά τις εγκαταστάσεις που αναφέρονται στο παράρτημα I σημείο Ε της παρούσας απόφασης και οι οποίες εξάγουν θερμότητα σε εγκαταστάσεις που παράγουν χύδην οργανικές χημικές ουσίες. Αν και μόνο οι εξαγωγές θερμότητας σε εγκαταστάσεις ή άλλες οντότητες που δεν καλύπτονται από την οδηγία 2003/87/ΕΚ συνεπάγονται δωρεάν κατανομή με βάση την υποεγκατάσταση δείκτη αναφοράς θερμότητας, στα γερμανικά ΕΜΕ, οι εξαγωγές θερμότητας σε εγκαταστάσεις που διενεργούν δραστηριότητες οι οποίες εμπίπτουν στο πεδίο εφαρμογής του παραρτήματος I της οδηγίας 2003/87/ΕΚ λαμβάνονται υπόψη για την κατανομή στις εγκαταστάσεις που περιέχονται στο παράρτημα I σημείο Ε της παρούσας απόφασης. Ως εκ τούτου, οι προτεινόμενες κατανομές στις εγκαταστάσεις που περιέχονται στο παράρτημα I σημείο Ε δεν συμφωνούν με τους κανόνες κατανομής. Κατά συνέπεια, η Επιτροπή εγείρει αντιρρήσεις ως προς την κατανομή στις εγκαταστάσεις που περιέχονται στο παράρτημα I σημείο Ε της παρούσας απόφασης.
            
         
               (18)
            
            
               Σύμφωνα με τα άρθρα 9 και 9α της οδηγίας 2003/87/ΕΚ, η Επιτροπή δημοσίευσε μέσω της απόφασης 2010/634/ΕΕ (4) την απόλυτη ποσότητα δικαιωμάτων για ολόκληρη την Ένωση κατά την περίοδο 2013 έως 2020. Στο πλαίσιο αυτό, η ποσότητα που λαμβάνεται υπόψη σύμφωνα με το άρθρο 9 της οδηγίας 2003/87/ΕΚ βασίζεται στις συνολικές ποσότητες δικαιωμάτων που εκδίδονται από τα κράτη μέλη, σύμφωνα με τις αποφάσεις της Επιτροπής όσον αφορά τα εθνικά σχέδια κατανομής τους για την περίοδο 2008 έως 2012. Ωστόσο, μετά το τέλος της περιόδου εμπορίας 2008 έως 2012, ήρθαν στη διάθεση της Επιτροπής πρόσθετες πληροφορίες και πιο ακριβή δεδομένα, ιδίως όσον αφορά την ποσότητα των δικαιωμάτων που εκδίδονται σε νεοεισερχόμενους από τα αποθέματα για νεοεισερχόμενους των κρατών μελών, καθώς και τη χρήση των δικαιωμάτων στις προβλέψεις των κρατών μελών για έργα κοινής εφαρμογής, οι οποίες καθορίζονται σύμφωνα με το άρθρο 3 της απόφασης 2006/780/ΕΚ της Επιτροπής (5). Επιπλέον, σε ό,τι αφορά την προσαρμογή της ποσότητας των δικαιωμάτων σε επίπεδο ΕΕ σύμφωνα με το άρθρο 9α της οδηγίας 2003/87/ΕΚ, και ιδίως τις παραγράφους 1 και 4, θα πρέπει να ληφθούν υπόψη τα τελευταία επιστημονικά δεδομένα σχετικά με το δυναμικό θέρμανσης του πλανήτη για τα αέρια θερμοκηπίου σύμφωνα με τις αποφάσεις C(2011)3798 και C(2012)497 της Επιτροπής, και να γίνει δεκτή η μονομερής ένταξη πρόσθετων αερίων θερμοκηπίου και δραστηριοτήτων από την Ιταλία και το Ηνωμένο Βασίλειο, σύμφωνα με το άρθρο 24 της οδηγίας 2003/87/ΕΚ, καθώς και η εξαίρεση από το ΣΕΔΕ της ΕΕ εγκαταστάσεων με χαμηλές εκπομπές από τη Γερμανία, το Ηνωμένο Βασίλειο, τη Γαλλία, τις Κάτω Χώρες, την Ισπανία, τη Σλοβενία και την Ιταλία, σύμφωνα με το άρθρο 27 της οδηγίας 2003/87/ΕΚ.
            
         
               (19)
            
            
               Επιπρόσθετα, σε ό,τι αφορά την απόλυτη ποσότητα δικαιωμάτων για ολόκληρη την Ένωση, θα πρέπει να ληφθεί υπόψη η προσχώρηση της Κροατίας στην Ευρωπαϊκή Ένωση, καθώς και η επέκταση του ΣΕΔΕ της ΕΕ στις χώρες ΕΟΧ-ΕΖΕΣ. Σύμφωνα με το παράρτημα III σημείο 8 της πράξης για τους όρους προσχώρησης της Δημοκρατίας της Κροατίας και τις προσαρμογές της Συνθήκης για την Ευρωπαϊκή Ένωση, της Συνθήκης για τη λειτουργία της Ευρωπαϊκής Ένωσης και της Συνθήκης για την ίδρυση της Ευρωπαϊκής Κοινότητας Ατομικής Ενέργειας, η ποσότητα που λαμβάνεται υπόψη σύμφωνα με το άρθρο 9 της οδηγίας 2003/87/ΕΚ αυξάνεται λόγω της προσχώρησης της Κροατίας κατά την ποσότητα δικαιωμάτων που εκπλειστηριάζει η Κροατία σύμφωνα με το άρθρο 10 παράγραφος 1 της οδηγίας 2003/87/ΕΚ. Η ενσωμάτωση στη συμφωνία για τον Ευρωπαϊκό Οικονομικό Χώρο (ΕΟΧ) της οδηγίας 2009/29/ΕΚ του Ευρωπαϊκού Κοινοβουλίου και του Συμβουλίου (6) και της απόφασης 2011/278/ΕΕ, όπως τροποποιήθηκε από την απόφαση 2011/745/ΕΕ της Επιτροπής (7), μέσω της απόφασης της Μεικτής Επιτροπής του ΕΟΧ αριθ. 152/2012 (8), συνεπάγεται αύξηση της συνολικής ποσότητας δικαιωμάτων εκπομπής στο πλαίσιο του ΣΕΔΕ της ΕΕ ως σύνολο, σύμφωνα με τα άρθρα 9 και 9α της οδηγίας 20003/87/ΕΚ. Είναι επομένως απαραίτητο να ληφθούν υπόψη στη συμφωνία για τον ΕΟΧ τα σχετικά αριθμητικά στοιχεία που παρέχονται από τις χώρες ΕΟΧ-ΕΖΕΣ στο μέρος Α του προσαρτήματος της εν λόγω οδηγίας.
            
         
               (20)
            
            
               Επομένως, η οδηγία 2010/634/EE θα πρέπει να τροποποιηθεί αναλόγως.
            
         
               (21)
            
            
               Το 2014 και για κάθε μεταγενέστερο έτος, η συνολική ποσότητα δικαιωμάτων που ορίστηκε για το 2013 βάσει των άρθρων 9 και 9α της οδηγίας 2003/87/ΕΚ μειώνεται κατά γραμμικό συντελεστή 1,74 % σε σχέση με το 2010 και, ως εκ τούτου, ανέρχεται σε 38 264 246 δικαιώματα.
            
         
               (22)
            
            
               Το άρθρο 10α παράγραφος 5 της οδηγίας 2003/87/ΕΚ περιορίζει τη μέγιστη ετήσια ποσότητα δικαιωμάτων που συνιστά τη βάση υπολογισμού των δωρεάν κατανομών σε εγκαταστάσεις οι οποίες δεν καλύπτονται από το άρθρο 10α παράγραφος 3 της οδηγίας 2003/87/ΕΚ. Το όριο αυτό αποτελείται από δύο στοιχεία τα οποία αναφέρονται στο άρθρο 10α παράγραφος 5 στοιχεία α) και β) της οδηγίας 2003/87/ΕΚ, καθένα από τα οποία έχει προσδιοριστεί από την Επιτροπή με βάση τις ποσότητες που καθορίζονται σύμφωνα με τα άρθρα 9 και 9α της οδηγίας 2003/87/ΕΚ, τα δεδομένα που δημοσιοποιούνται στο μητρώο της Ένωσης και τις πληροφορίες που παρέχονται από τα κράτη μέλη· συγκεκριμένα, τα στοιχεία αυτά αφορούν το μερίδιο των εκπομπών από παραγωγούς ηλεκτρικού ρεύματος και τις άλλες, μη επιλέξιμες για δωρεάν κατανομή εγκαταστάσεις οι οποίες αναφέρονται στο άρθρο 10α παράγραφος 3 της οδηγίας 2003/87/ΕΚ, καθώς και τις ελεγμένες εκπομπές κατά την περίοδο 2005 έως 2007 από εγκαταστάσεις που περιλαμβάνονται στο ΣΕΔΕ της ΕΕ μόνο από το 2013 και εφεξής, όταν αυτές είναι διαθέσιμες, λαμβανομένων υπόψη των τελευταίων επιστημονικών δεδομένων σχετικά με το δυναμικό θέρμανσης του πλανήτη για τα αέρια θερμοκηπίου.
            
         
               (23)
            
            
               Η υπέρβαση του ορίου που καθορίζεται από το άρθρο 10α παράγραφος 5 της οδηγίας 2003/87/ΕΚ δεν επιτρέπεται, ενώ το όριο αυτό διασφαλίζεται μέσω της εφαρμογής ενός ετήσιου διατομεακού διορθωτικού συντελεστή ο οποίος, εφόσον είναι αναγκαίο, μειώνει ομοιόμορφα τον αριθμό δικαιωμάτων σε όλες τις εγκαταστάσεις που είναι επιλέξιμες για δωρεάν κατανομή. Τα κράτη μέλη πρέπει να λαμβάνουν υπόψη αυτόν τον συντελεστή όταν αποφασίζουν σχετικά με τις τελικές ετήσιες ποσότητες κατανομής σε εγκαταστάσεις με βάση τις προκαταρκτικές κατανομές και την παρούσα απόφαση. Σύμφωνα με το άρθρο 15 παράγραφος 3 της απόφασης 2011/278/ΕΕ, η Επιτροπή υποχρεούται να καθορίζει τον διατομεακό διορθωτικό συντελεστή· ο καθορισμός αυτός γίνεται με σύγκριση του αθροίσματος των προκαταρκτικών συνολικών ετήσιων ποσοτήτων προς δωρεάν κατανομή τις οποίες υποβάλλουν τα κράτη μέλη με το όριο που καθορίζεται στο άρθρο 10α παράγραφος 5, κατά τον τρόπο που περιγράφεται στο άρθρο 15 παράγραφος 3 της απόφασης 2011/278.ΕΕ.
            
         
               (24)
            
            
               Μετά την ενσωμάτωση στη συμφωνία για τον ΕΟΧ της οδηγίας 2009/29/ΕΚ μέσω της απόφασης της Μεικτής Επιτροπής του ΕΟΧ αριθ. 152/2012, θα τεθούν σε εφαρμογή στις χώρες ΕΟΧ-ΕΖΕΣ το όριο που καθορίζεται στο άρθρο 10α παράγραφος 5 της οδηγίας 2003/87/ΕΚ, οι εναρμονισμένοι κανόνες κατανομής και ο διατομεακός διορθωτικός συντελεστής. Είναι επομένως απαραίτητο να ληφθούν υπόψη οι προκαταρκτικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν κατά την περίοδο 2013 έως 2020, όπως αυτές καθορίζονται από τις αποφάσεις της Εποπτεύουσας Αρχής της ΕΖΕΣ, της 10ης Ιουλίου 2013, σχετικά με τα ΕΜΕ της Ισλανδίας, της Νορβηγίας και του Λιχτενστάιν.
            
         
               (25)
            
            
               Το όριο που καθορίζεται στο άρθρο 10α παράγραφος 5 της οδηγίας 2003/87/ΕΚ είναι 809 315 756 δικαιώματα για το 2013. Για να καταλήξει σ’ αυτό το όριο, η Επιτροπή συνέλεξε αρχικά από τα κράτη μέλη και τις χώρες ΕΟΧ-ΕΖΕΣ στοιχεία σχετικά με το αν οι διάφορες εγκαταστάσεις πληρούν τις προϋποθέσεις για να θεωρηθούν παραγωγοί ηλεκτρικού ρεύματος ή άλλου είδους εγκαταστάσεις οι οποίες καλύπτονται από το άρθρο 10α παράγραφος 3 της οδηγίας 2003/87/ΕΚ. Στη συνέχεια, η Επιτροπή καθόρισε το μερίδιο των εκπομπών για την περίοδο 2005 έως 2007 από τις εγκαταστάσεις οι οποίες δεν καλύπτονται από την εν λόγω διάταξη, αλλά περιλαμβάνονται στο ΣΕΔΕ της ΕΕ για την περίοδο 2008 έως 2012. Ακολούθως, η Επιτροπή εφάρμοσε αυτό το μερίδιο ύψους 34,78289436 % στην ποσότητα που καθορίστηκε με βάση το άρθρο 9 της οδηγίας 2003/87/ΕΚ (1 976 784 044 δικαιώματα). Στο αποτέλεσμα αυτού του υπολογισμού, η Επιτροπή πρόσθεσε κατόπιν 121 733 050 δικαιώματα, με βάση τις μέσες ετήσιες ελεγμένες εκπομπές των αντίστοιχων εγκαταστάσεων για την περίοδο 2005 έως 2007, λαμβάνοντας υπόψη το αναθεωρημένο πεδίο εφαρμογής του ΣΕΔΕ της ΕΕ από το 2013 και μετά. Κατά τη διεργασία αυτή, η Επιτροπή χρησιμοποίησε στοιχεία που παρείχαν τα κράτη μέλη και οι χώρες του ΕΟΧ-ΕΖΕΣ για την προσαρμογή του ανώτατου ορίου. Στις περιπτώσεις όπου δεν υπήρχαν διαθέσιμες ετήσιες ελεγμένες εκπομπές για την περίοδο 2005-2007, η Επιτροπή πραγματοποίησε αναγωγή, στον βαθμό που ήταν δυνατόν, των σχετικών στοιχείων από ελεγμένες εκπομπές σε μεταγενέστερα έτη, εφαρμόζοντας αντίστροφα τον συντελεστή 1,74 %. Η Επιτροπή συμβουλεύτηκε και έλαβε επιβεβαίωση από τις αρχές των κρατών μελών σχετικά με τα στοιχεία και τα δεδομένα που χρησιμοποιήθηκαν για αυτόν τον σκοπό. Το όριο που καθορίζεται στο άρθρο 10α παράγραφος 5 της οδηγίας 2003/87/ΕΚ, συγκρινόμενο με το άθροισμα των προκαταρκτικών ετήσιων ποσοτήτων προς δωρεάν κατανομή, χωρίς εφαρμογή των συντελεστών που αναφέρονται στο παράρτημα VI της απόφασης 2011/278/ΕΕ, δίνει τον ετήσιο διατομεακό διορθωτικό συντελεστή, όπως αυτός ορίζεται στο παράρτημα II της παρούσας απόφασης.
            
         
               (26)
            
            
               Δεδομένου ότι η παρούσα απόφαση θα παρέχει μια πιο σφαιρική άποψη όσον αφορά τον αριθμό των δικαιωμάτων που πρόκειται να κατανεμηθούν δωρεάν, η Επιτροπή είναι σε θέση να εκτιμήσει καλύτερα την ποσότητα των δικαιωμάτων προς πλειστηριασμό σύμφωνα με το άρθρο 10 παράγραφος 1 της οδηγίας 2003/87/ΕΚ. Λαμβανομένου υπόψη του ορίου που καθορίζεται στο άρθρο 10α παράγραφος 5 της οδηγίας 2003/87/ΕΚ, της κατανομής όσον αφορά την παραγωγή θερμότητας σύμφωνα με το άρθρο 10α παράγραφος 4, η οποία προσδιορίζεται στον παρακάτω πίνακα, και του μεγέθους του αποθεματικού για νεοεισερχόμενους, η Επιτροπή εκτιμά ότι η ποσότητα των δικαιωμάτων προς πλειστηριασμό για την περίοδο 2013 έως 2020 είναι 8 176 193 157.
            
         
               (27)
            
            
               Στον παρακάτω πίνακα προσδιορίζεται η ετήσια κατανομή όσον αφορά την παραγωγή θερμότητας σύμφωνα με το άρθρο 10α παράγραφος 4 της οδηγίας 2003/87/ΕΚ.
               
                           Έτος
                        
                        
                           Δωρεάν κατανομή βάσει του άρθρου 10α παράγραφος 4 της οδηγίας 2003/87/ΕΚ
                        
                     
                           2013
                        
                        
                           104 326 872
                        
                     
                           2014
                        
                        
                           93 819 860
                        
                     
                           2015
                        
                        
                           84 216 053
                        
                     
                           2016
                        
                        
                           75 513 746
                        
                     
                           2017
                        
                        
                           67 735 206
                        
                     
                           2018
                        
                        
                           60 673 411
                        
                     
                           2019
                        
                        
                           54 076 655
                        
                     
                           2020
                        
                        
                           47 798 754
                        
                     
         
               (28)
            
            
               Με βάση τα ΕΜΕ, τον διατομεακό διορθωτικό συντελεστή και τον γραμμικό συντελεστή, τα κράτη μέλη θα πρέπει να προβούν στον καθορισμό της τελικής ετήσιας ποσότητας δικαιωμάτων εκπομπής που πρόκειται να κατανεμηθούν δωρεάν για κάθε έτος κατά την περίοδο 2013 έως 2020. Η τελική ετήσια ποσότητα των δωρεάν δικαιωμάτων εκπομπής θα πρέπει να καθορίζεται από τα κράτη μέλη σύμφωνα με την παρούσα απόφαση, την οδηγία 2003/87/ΕΚ, την απόφαση 2011/278/ΕΕ και τις λοιπές σχετικές διατάξεις του δικαίου της Ένωσης. Παρομοίως, οι χώρες ΕΟΧ-ΕΖΕΣ θα πρέπει να προβούν στον καθορισμό της τελικής ετήσιας ποσότητας δικαιωμάτων που πρόκειται να κατανεμηθούν δωρεάν για κάθε έτος από το 2013 έως το 2020 σύμφωνα με το άρθρο 10 παράγραφος 9 της απόφασης 2011/278/ΕΕ σε εγκαταστάσεις εντός της επικράτειάς τους με βάση τα ΕΜΕ τους, τον διατομεακό διορθωτικό συντελεστή και τον γραμμικό συντελεστή.
            
         
               (29)
            
            
               Η Επιτροπή θεωρεί ότι η δωρεάν κατανομή δικαιωμάτων σε εγκαταστάσεις που καλύπτονται από το ΣΕΔΕ της ΕΕ βάσει των εναρμονισμένων ενωσιακών κανόνων δεν προσφέρει επιλεκτικό οικονομικό πλεονέκτημα σε επιχειρήσεις που έχουν τη δυνατότητα να στρεβλώσουν τον ανταγωνισμό και να επηρεάσουν το ενδοενωσιακό εμπόριο. Βάσει του ενωσιακού δικαίου, τα κράτη μέλη είναι υποχρεωμένα να πραγματοποιούν δωρεάν κατανομή δικαιωμάτων και δεν μπορούν να επιλέξουν να εκπλειστηριάσουν τις αντίστοιχες ποσότητες. Επομένως, οι αποφάσεις των κρατών μελών σχετικά με τη δωρεάν κατανομή δικαιωμάτων δεν μπορούν να θεωρηθούν ότι συνεπάγονται κρατικές ενισχύσεις κατά την έννοια των άρθρων 107 και 108 ΣΛΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΚΕΦΑΛΑΙΟ I
   
      ΕΘΝΙΚΑ ΜΕΤΡΑ ΕΦΑΡΜΟΓΗΣ
   
   Άρθρο 1
   1.   Η εγγραφή των εγκαταστάσεων που περιλαμβάνονται στο παράρτημα I της παρούσας απόφασης στους καταλόγους εγκαταστάσεων που καλύπτονται από την οδηγία 2003/87/ΕΚ και οι οποίοι υποβάλλονται στην Επιτροπή σύμφωνα με το άρθρο 11 παράγραφος 1 της οδηγίας 2003/87/ΕΚ, καθώς και οι αντίστοιχες προκαταρκτικές συνολικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν στις εν λόγω εγκαταστάσεις, απορρίπτονται.
   2.   Δεν εγείρονται αντιρρήσεις σε περίπτωση που ένα κράτος μέλος τροποποιήσει τις προκαταρκτικές συνολικές ετήσιες ποσότητες δικαιωμάτων εκπομπής που υποβάλλονται για τις εγκαταστάσεις εντός της επικράτειάς του οι οποίες περιλαμβάνονται στους καταλόγους που αναφέρονται στην παράγραφο 1 και οι οποίες απαριθμούνται στο παράρτημα I σημείο Α της παρούσας απόφασης, πριν από τον καθορισμό της τελικής συνολικής ετήσιας ποσότητας για κάθε έτος από το 2013 έως το 2020 σύμφωνα με το άρθρο 10 παράγραφος 9 της απόφασης 2011/278/ΕΕ, στον βαθμό που η τροποποίηση συνίσταται στον αποκλεισμό τυχόν αύξησης στην κατανομή η οποία δεν προβλέπεται στην εν λόγω απόφαση.
   Δεν εγείρονται αντιρρήσεις σε περίπτωση που ένα κράτος μέλος τροποποιήσει τις προκαταρκτικές συνολικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν στις εγκαταστάσεις εντός της επικράτειάς του οι οποίες περιλαμβάνονται στους καταλόγους που αναφέρονται στην παράγραφο 1 και οι οποίες απαριθμούνται στο παράρτημα I σημείο Β της παρούσας απόφασης, πριν από τον καθορισμό της τελικής συνολικής ετήσιας ποσότητας για κάθε έτος από το 2013 έως το 2020 σύμφωνα με το άρθρο 10 παράγραφος 9 της απόφασης 2011/278/ΕΕ, στον βαθμό που η τροποποίηση συνίσταται στον αποκλεισμό τυχόν κατανομής με βάση τον δείκτη αναφοράς του θερμού μετάλλου σε εγκαταστάσεις που εισάγουν θερμό μέταλλο, όπως ορίζεται στο παράρτημα I της απόφασης 2011/278/ΕΕ, για περαιτέρω επεξεργασία. Όταν αυτό οδηγεί σε αύξηση της προκαταρκτικής συνολικής ετήσιας ποσότητας δικαιωμάτων εκπομπής σε μια εγκατάσταση η οποία παράγει και εξάγει θερμό μέταλλο σε μια εγκατάσταση η οποία αναφέρεται στο παράρτημα I σημείο Β της παρούσας απόφασης, δεν εγείρονται αντιρρήσεις σε περίπτωση που το αντίστοιχο κράτος μέλος τροποποιήσει αναλόγως την προκαταρκτική συνολική ετήσια ποσότητα της εν λόγω εγκατάστασης που παράγει και εξάγει θερμό μέταλλο.
   Δεν εγείρονται αντιρρήσεις σε περίπτωση που ένα κράτος μέλος τροποποιήσει τις προκαταρκτικές συνολικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν στις εγκαταστάσεις εντός της επικράτειάς του οι οποίες περιλαμβάνονται στους καταλόγους που αναφέρονται στην παράγραφο 1 και οι οποίες απαριθμούνται στο παράρτημα I σημείο Γ της παρούσας απόφασης, πριν από τον καθορισμό της τελικής συνολικής ετήσιας ποσότητας για κάθε έτος από το 2013 έως το 2020 σύμφωνα με το άρθρο 10 παράγραφος 9 της απόφασης 2011/278/ΕΕ, στον βαθμό που η τροποποίηση συνίσταται στην προσαρμογή της κατανομής ώστε να συμφωνεί με το άρθρο 10 παράγραφος 2 στοιχείο α) της απόφασης 2011/278/ΕΕ και στον αποκλεισμό τυχόν κατανομής για διεργασίες οι οποίες καλύπτονται από τα όρια συστήματος για τον δείκτη αναφοράς του θερμού μετάλλου, όπως αυτά ορίζονται στο παράρτημα I της απόφασης 2011/278/ΕΕ, σε μια εγκατάσταση που δεν παράγει, αλλά εισάγει θερμό μέταλλο, κάτι που ειδάλλως θα οδηγούσε σε διπλή προσμέτρηση.
   Δεν εγείρονται αντιρρήσεις σε περίπτωση που ένα κράτος μέλος τροποποιήσει τις προκαταρκτικές συνολικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν στις εγκαταστάσεις εντός της επικράτειάς του οι οποίες περιλαμβάνονται στους καταλόγους που αναφέρονται στην παράγραφο 1 και οι οποίες απαριθμούνται στο παράρτημα I σημείο Δ της παρούσας απόφασης, πριν από τον καθορισμό της τελικής συνολικής ετήσιας ποσότητας για κάθε έτος από το 2013 έως το 2020 σύμφωνα με το άρθρο 10 παράγραφος 9 της απόφασης 2011/278/ΕΕ, στον βαθμό που η τροποποίηση συνίσταται στον αποκλεισμό τυχόν κατανομής βάσει μιας υποεγκατάστασης εκπομπών διεργασίας για την παραγωγή ψευδαργύρου στην υψικάμινο και σχετικές διεργασίες. Όταν αυτό οδηγεί σε αύξηση της προκαταρκτικής κατανομής κάτω από την υποεγκατάσταση δείκτη αναφοράς θερμότητας ή καυσίμου σε μια εγκατάσταση με υψικάμινο η οποία αναφέρεται στο παράρτημα I σημείο Δ της παρούσας απόφασης, δεν εγείρονται αντιρρήσεις σε περίπτωση που το αντίστοιχο κράτος μέλος τροποποιήσει αναλόγως την προκαταρκτική συνολική ετήσια ποσότητα της εν λόγω εγκατάστασης.
   Δεν εγείρονται αντιρρήσεις σε περίπτωση που ένα κράτος μέλος τροποποιήσει τις προκαταρκτικές συνολικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν στις εγκαταστάσεις εντός της επικράτειάς του οι οποίες περιλαμβάνονται στους καταλόγους που αναφέρονται στην παράγραφο 1 και οι οποίες απαριθμούνται στο παράρτημα I σημείο Ε της παρούσας απόφασης, πριν από τον καθορισμό της τελικής συνολικής ετήσιας ποσότητας για κάθε έτος από το 2013 έως το 2020 σύμφωνα με το άρθρο 10 παράγραφος 9 της απόφασης 2011/278/ΕΕ, στον βαθμό που η τροποποίηση συνίσταται στον αποκλεισμό τυχόν κατανομής για εξαγωγή θερμότητας σε εγκαταστάσεις που παράγουν πολυμερή, όπως τα S-PVC και E-PVC, καθώς και το VCM.
   3.   Κάθε τροποποίηση που αναφέρεται στην παράγραφο 2 κοινοποιείται το συντομότερο δυνατόν στην Επιτροπή, ενώ ένα κράτος μέλος δεν μπορεί να προβεί στον προσδιορισμό της τελικής συνολικής ετήσιας ποσότητας για κάθε έτος από το 2013 έως το 2020 σύμφωνα με το άρθρο 10 παράγραφος 9 της απόφασης 2011/278/ΕΕ έως ότου γίνουν αποδεκτές τροποποιήσεις.
   Άρθρο 2
   Με την επιφύλαξη του άρθρου 1, δεν εγείρονται αντιρρήσεις σε σχέση με τους καταλόγους εγκαταστάσεων που καλύπτονται από την οδηγία 2003/87/ΕΚ και οι οποίοι υποβάλλονται από τα κράτη μέλη σύμφωνα με το άρθρο 11 παράγραφος 1 της οδηγίας 2003/87/ΕΚ, καθώς και τις αντίστοιχες προκαταρκτικές συνολικές ετήσιες ποσότητες δικαιωμάτων εκπομπής που πρόκειται να κατανεμηθούν δωρεάν στις εν λόγω εγκαταστάσεις.
   ΚΕΦΑΛΑΙΟ II
   
      ΣΥΝΟΛΙΚΗ ΠΟΣΟΤΗΤΑ ΔΙΚΑΙΩΜΑΤΩΝ
   
   Άρθρο 3
   Το άρθρο 1 της απόφασης 2010/634/ΕΕ αντικαθίσταται από το ακόλουθο κείμενο:
   
      «Άρθρο 1
      Βάσει των άρθρων 9 και 9α της οδηγίας 2003/87/ΕΚ, η συνολική ποσότητα εκχωρητέων δικαιωμάτων εκπομπής από το 2013 και εφεξής, η οποία μειώνεται γραμμικά κάθε έτος σύμφωνα με το άρθρο 9 της οδηγίας 2003/87/ΕΚ, ανέρχεται σε 2 084 301 856 δικαιώματα.».
   
   ΚΕΦΑΛΑΙΟ III
   
      ΔΙΑΤΟΜΕΑΚΟΣ ΔΙΟΡΘΩΤΙΚΟΣ ΣΥΝΤΕΛΕΣΤΗΣ
   
   Άρθρο 4
   Ο ενιαίος διατομεακός διορθωτικός συντελεστής, ο οποίος αναφέρεται στο άρθρο 10α παράγραφος 5 της οδηγίας 2003/87/ΕΚ και καθορίζεται σύμφωνα με το άρθρο 15 παράγραφος 3 της απόφασης 2011/278/ΕΕ, ορίζεται στο παράρτημα II της παρούσας απόφασης.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 5 Σεπτεμβρίου 2013.
      
         
            Για την Επιτροπή
         
         Connie HEDEGAARD
         
            Μέλος της Επιτροπής
         
      
   
   
      (1)  ΕΕ L 275 της 25.10.2003, σ. 32.
   
      (2)  Απόφαση 2011/278/ΕΕ της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 130 της 17.5.2011, σ. 1).
   
      (3)  ΕΕ L 112 της 24.4.2012, σ. 21.
   
      (4)  Απόφαση 2010/634/ΕΕ της Επιτροπής, της 22ας Οκτωβρίου 2010, σχετικά με την αναπροσαρμογή της ενωσιακής ποσότητας εκχωρητέων δικαιωμάτων εκπομπής για το 2013 στο πλαίσιο του συστήματος της ΕΕ και την κατάργηση της απόφασης 2010/384/ΕΕ, ΕΕ L 279 της 23.10.2010, σ. 34.
   
      (5)  Απόφαση 2006/780/ΕΕ της Επιτροπής, της 13ης Νοεμβρίου 2006, για την αποφυγή της διπλής καταγραφής των εκπομπών αερίων θερμοκηπίου στο πλαίσιο του κοινοτικού συστήματος εμπορίας εκπομπών για δραστηριότητες έργων με βάση το πρωτόκολλο του Κιότο σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 316 της 16.11.2006, σ. 12).
   
      (6)  Οδηγία 2009/29/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τροποποίηση της οδηγίας 2003/87/ΕΚ με στόχο τη βελτίωση και την επέκταση του συστήματος εμπορίας δικαιωμάτων εκπομπής αερίων θερμοκηπίου της Κοινότητας (ΕΕ L 140 της 5.6.2009, σ. 63).
   
      (7)  Απόφαση 2011/745/ΕΕ της Επιτροπής, της 11ης Νοεμβρίου 2011, για την τροποποίηση των αποφάσεων 2010/2/ΕΕ και 2011/278/ΕΕ όσον αφορά τους τομείς και κλάδους που θεωρείται ότι εκτίθενται σε σημαντικό κίνδυνο διαρροής άνθρακα (ΕΕ L 299 της 17.11.2011, σ. 9).
   
      (8)  Απόφαση της Μεικτής Επιτροπής του ΕΟΧ αριθ. 152/2012, της 26ης Ιουλίου 2012, για την τροποποίηση του παραρτήματος XX (Περιβάλλον) της συμφωνίας για τον ΕΟΧ (ΕΕ L 309 της 8.11.2012, σ. 38).
   
      ΠΑΡΑΡΤΗΜΑ I
      ΣΗΜΕΙΟ Α
      
         Αναγνωριστικό εγκατάστασης όπως υποβλήθηκε στα ΕΜΕ
      
      DE000000000000010
      DE000000000000563
      DE000000000000978
      DE000000000001320
      DE000000000001425
      DE-new-14220-0045
      DE-new-14310-1474
      ΣΗΜΕΙΟ Β
      
         Αναγνωριστικό εγκατάστασης όπως υποβλήθηκε στα ΕΜΕ
      
      DE000000000000044
      DE000000000000053
      DE000000000000056
      DE000000000000059
      DE000000000000069
      ΣΗΜΕΙΟ Γ
      
         Αναγνωριστικό εγκατάστασης όπως υποβλήθηκε στα ΕΜΕ
      
      CZ-existing-CZ-73-CZ-0134-11/M
      CZ-existing-CZ-52-CZ-0102-05
      ΣΗΜΕΙΟ Δ
      
         Αναγνωριστικό εγκατάστασης όπως υποβλήθηκε στα ΕΜΕ
      
      DE-new-14220-0045
      DE000000000001320
      ΣΗΜΕΙΟ Ε
      
         Αναγνωριστικό εγκατάστασης όπως υποβλήθηκε στα ΕΜΕ
      
      DE000000000000005
      DE000000000000762
      DE000000000001050
      DE000000000001537
      DE000000000002198
   
   
      ΠΑΡΑΡΤΗΜΑ II
      
                  Έτος
               
               
                  Διατομεακός διορθωτικός συντελεστής
               
            
                  2013
               
               
                  94,272151 %
               
            
                  2014
               
               
                  92,634731 %
               
            
                  2015
               
               
                  90,978052 %
               
            
                  2016
               
               
                  89,304105 %
               
            
                  2017
               
               
                  87,612124 %
               
            
                  2018
               
               
                  85,903685 %
               
            
                  2019
               
               
                  84,173950 %
               
            
                  2020
               
               
                  82,438204 %